Hoewel daar tekens is van ’n afname in koronavirusgevalle in die land te midde van die tweede vlaag van die pandemie, toon die jongste data die druk op hospitale is nog nie verlig nie.
Volgens Nios het Suid-Afrika op 13 Januarie vir die eerste keer genoem dat meer as 13 000 mense vir die virus in die hospitaal opgeneem is.
Suid-Afrika het die piek van sy tweede vlaag bereik en verbygesteek, maar enigiets kan steeds in ’n pandemie gebeur, het dr. Waasila Jassat van Nios op die vooraand van die bekendmaking van die jongste weeklikse verslae oor nuwe gevalle, hospitalisering en sterftes, wat Vrydae bekend gemaak word, gesê.
“Dit is egter nog te vroeg en ons moet hierdie koers dophou. Om enigiets in 'n pandemie te voorspel, is moeilik, maar as ons na die eerste vlaag kyk, dink ons die vlaag sal aanhou afneem. Dit is moontlik dat ons later 'n derde vlaag sal hê. Ons kan egter niks daarvan met sekerheid voorspel nie.”
Sy het gesê hoewel die nuwe variant meer aansteeklik is en meestal tot die hoë infeksiekoers in die tweede vlaag lei, toon hul data nie dat meer mense in hierdie vlaag sterf nie.
Die Netcare-groep het Donderdag in ’n verklaring gesê hy het nog veldhospitale ingerig sodat hy Covid-19-pasiënte kan behandel.
Die groep het opgemerk dat daar ’n daling in opnames in hospitale in die Oos-Kaap is, terwyl dit lyk of die situasie in die Wes-Kaap begin stabiliseer.